A BIZOTTSÁG 546/2006/EK RENDELETE
(2006. március 31.)
a 999/2001/EK európai parlamenti és tanácsi rendeletnek a surlókórra irányuló nemzeti ellenőrzési programok és kiegészítő garanciák tekintetében történő végrehajtásáról, a 2003/100/EK határozat egyes követelményeitől való eltérésről, valamint az 1874/2003/EK bizottsági rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak VIII. melléklete A. fejezete I. szakasza b) pontjának ii. alpontjára,
mivel:
(1)
A 999/2001/EK rendelet rendelkezik a tagállamok surlókórra irányuló nemzeti ellenőrzési programjainak jóváhagyásáról, amennyiben azok megfelelnek az említett rendelet egyes kritériumainak. A 999/2001/EK rendelet továbbá meghatározza a kiegészítő garanciát is, amelyet az említett rendelettel összhangban a Közösségen belüli kereskedelemben és a behozatal során megkövetelhetnek.
(2)
A juhfélékben előforduló fertőző szivacsos agyvelőbántalmakkal szembeni rezisztenciára szolgáló tenyésztési programok létrehozatala minimumkövetelményeinek meghatározásáról szóló, 2003. február 13-i 2003/100/EK bizottsági határozat (2) rendelkezik arról, hogy minden tagállamnak be kell vezetnie egy, TSE-rezisztenciát célzó kiválasztásra irányuló tenyésztési programot bizonyos juhfajták tekintetében. Az adott határozat rendelkezik arról a lehetőségről, hogy a tagállamok eltérhetnek a tenyésztési program létrehozásának követelményétől a 999/2001/EK rendelettel összhangban benyújtott és jóváhagyott, surlókórra irányuló nemzeti ellenőrzési program alapján, amennyiben az magában foglalja az adott tagállam valamennyi állománya tekintetében a gazdaságokban elhullott juh- és kecskefélék folyamatos és tevékeny ellenőrzését.
(3)
Az egyes tagállamok súrlókór elleni nemzeti védekezési programjainak jóváhagyásáról és a 2003/100/EK határozat alapján juhok TSE-rezisztenciájának kialakítását célzó tenyésztési programokra vonatkozó kiegészítő biztosítékok meghatározásáról és eltérések nyújtásáról szóló, 2003. október 24-i 1874/2003/EK bizottsági rendelet (3) jóváhagyta Dánia, Finnország és Svédország surlókórra irányuló nemzeti ellenőrzési programját.
(4)
2005. november 18-án Ausztria benyújtott egy, surlókórra irányuló nemzeti ellenőrzési programot a Bizottságnak. 2006. január 5-én a programhoz bizonyos módosításokat nyújtottak be a Bizottságnak. Ez a módosított program megfelel a 999/2001/EK rendeletben meghatározott szükséges követelményeknek. Továbbá Ausztria területén valószínűleg alig fordul elő vagy nincs is jelen surlókór.
(5)
A surlókórra irányuló nemzeti ellenőrzési program alapján Ausztriának biztosítani kell a 2003/100/EK határozatban előírt tenyésztési programtól való eltérés lehetőségét. Ezentúl e rendeletben meg kell határozni a 999/2001/EK rendelet VIII. mellékletének A. fejezetében és IX. mellékletének E. fejezetében megkövetelt kiegészítő kereskedelmi garanciákat.
(6)
Az 1874/2003/EK rendelet Dánia, Finnország és Svédország esetében rendelkezik a gazdaságokra vonatkozó kiegészítő garanciákról. Az említett kiegészítő kereskedelmi garanciákat azonban módosítani kell e tagállamok és Ausztria szubszidiaritásának növelése érdekében, figyelembe véve a különböző járványügyi és kereskedelmi helyzeteket, valamint az e négy tagállamban előforduló surlókór-törzsek közötti különbségeket.
(7)
Ezért gyakorlati okokból és a közösségi jogszabályok egyértelműségének érdekében helyénvaló az 1874/2003/EK rendeletet hatályon kívül helyezni, amelynek helyébe e rendelet lép.
(8)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A surlókórra irányuló nemzeti ellenőrzési programok jóváhagyása
Az e rendelet mellékletében felsorolt tagállamoknak a 999/2001/EK rendelet VIII. melléklete A. fejezete I. pontjának b) alpontjában említett, surlókórra irányuló nemzeti ellenőrzési programjait a Bizottság jóváhagyja.
2. cikk
A gazdaságokra vonatkozó kiegészítő garanciák
(1) A mellékletben felsorolt tagállamokba szánt, a mellékletben nem szereplő más tagállamból vagy harmadik országból érkező juh- és kecskeféléknek olyan juh- és kecskeféléknek kell lenniük, amelyeket születésük óta folyamatosan olyan gazdaságokban tartottak, amelyek az állatok feladásának dátumát megelőző legalább hét évben megfeleltek a következő feltételeknek:
a)
nem erősítették meg surlókór-esetek előfordulását;
b)
surlókór miatt nem alkalmaztak felszámolási intézkedéseket;
c)
a gazdaságon nem tartottak olyan állatot, amelyet a 999/2001/EK rendelet 13. cikke (1) bekezdésének b) pontjában említett veszélyeztetett állatként azonosítottak.
(2) Az e rendelet mellékletében felsorolt tagállamokba szánt és az említett mellékletében felsorolt más tagállamokból érkező juh- és kecskeféléket olyan gazdaságokon kell tartani, amelyeken juh- és kecskeféléket az állatok feladásának dátumát megelőző legalább hét évben nem helyeztek TSE miatt hatósági ellenőrzés alá a 999/2001/EK rendelet 13. cikkének (2) bekezdésével összhangban.
(3) A mellékletben felsorolt tagállamokba szánt juh- és kecskeféléktől származó spermát, embriókat és petesejteket olyan donorokból kell nyerni, amelyeket születésük óta folyamatosan a következőkben megállapított feltételeknek megfelelő gazdaságokban tartottak:
a)
(1) bekezdés, amennyiben a mellékletben fel nem sorolt más tagállamból vagy harmadik országból érkezik; vagy
b)
(2) bekezdés, ha a mellékletben felsorolt más tagállamból érkezik.
3. cikk
Hatósági szállítási korlátozások
(1) A mellékletben felsorolt tagállamok által bevezetett hatósági szállítási korlátozásokat a Bizottság jóváhagyja. Ezeket azon gazdaságok vonatkozásában alkalmazzák, amelyek juh- vagy kecskeféléket, vagy juh- vagy kecskefélékből származó spermát, embriókat és petesejteket fogadnak, amennyiben:
a)
az állatokat, a spermát, az embriókat és a petesejteket a mellékletben nem szereplő más tagállamból vagy harmadik országból kapták; valamint
b)
az a) pontban említett feladó tagállamban vagy harmadik országban az állatok, a sperma, az embriók és a petesejtek feladását megelőző vagy azt követő három évben megerősítették surlókór előfordulását.
(2) Az (1) bekezdésben meghatározott szállítási korlátozásokat nem kell alkalmazni az ARR/ARR prionfehérje-genotípusú juhfélékre, vagy az ARR/ARR prionfehérje-genotípusú donortól származó spermára, embriókra és petesejtekre.
4. cikk
A tenyésztési program létrehozására vonatkozó követelménytől való eltérések
A 2003/100/EK határozat 3. cikke (1) bekezdésének első francia bekezdése alapján az e rendelet mellékletében szereplő tagállamok számára a Bizottság eltérést biztosít az említett határozat 2. cikkének (1) bekezdésében előírt, tenyésztési program létrehozására vonatkozó követelménytől.
5. cikk
Hatályon kívül helyezés
Az 1874/2003/EK rendelet hatályát veszti.
6. cikk
Hatálybalépés
Ez a rendelet az Európai Unió Hivatalos Lapjában történő kihirdetést követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. március 31-én.